ఇంటి వద్దే కార్డు చెల్లింపులు
- స్నాప్‌డీల్‌లో షాపింగ్‌ మరింత సులువు
- గోజావాతో కలిసి కొత్త విధానం అమలులోకి
  ముంబయి: ఈ-కామర్స్‌ దిగ్గజ సంస్థ స్నాప్‌డీల్‌ తమ వ్యాపారాన్ని మరింత విస్తరించేందుకు గాను సరికొత్త విధానాలను అందుబాటులోకి తెస్తోంది. తాజాగా సంస్థ తమ వినియోగదారులు కోరుకున్న వస్తువులు ఇంటికి చేరగానే డబ్బులు చెల్లించే విధానాన్ని మరింత సులభతరం చేసింది. ఇప్పటి వరకు కేవలం నగదు చెల్లింపులను మాత్రమే అంగీకరిస్తూ వస్తోన్న స్నాప్‌డీల్‌ ఇకపై డెబిట్‌, క్రెడిట్‌ కార్డు ద్వారా కూడా నగదును స్వీకరించనుంది. ఇందుకోసం సంస్థ గోజావా సంస్థతో కలిసి ఈ కొత్త విధానాన్ని అందుబాటులోకి తెచ్చింది. క్యాష్‌ ఆన్‌ డెలివరీ (వస్తువులు ఇంటికి చేర్చా చెల్లింపులు) విధానంలో వస్తువులను కొనుగోలు చేస్తున్న చాలా మంది తీరా అవి ఇంటికి వచ్చే సమయానికి చేతిలో డబ్బులు లేక పడుతున్న ఇబ్బందిని గుర్తించిన సంస్థ కొత్త విధానానికి శ్రీకారం చుట్టింది. ఈ కొత్త విధానంలో డెలివరీ సిబ్బందికి పీఓఎస్‌ మిషన్‌ను ఇస్తారు. వీరు వస్తువులను ఇంటికి చేర్చగానే వారి వద్ద ఉన్న మిషన్‌లో కార్డును స్వైప్‌ చేయడం ద్వారా ఆన్‌లైన్‌లో డబ్బులు చెల్లించ వచ్చని సంస్థ తెలిపింది. దీనిని త్వరలో 120 నగరాలలో అందుబాటులోకి తేనున్నట్లు స్నాప్‌డీల్‌ ఆపరేషన్స్‌ విభాగం ఉపాధ్యక్షుడు ఆశీష్‌ చిత్రవంశీ తెలిపారు. వచ్చే నెల నుంచి ఈ సౌకర్యం 200 నగరాలలో అందుబాటులోకి వస్తుందని ఆయన వివరించారు.
మీ స్నేహితులకు రికమెండ్ చెయ్యండి